Clive Cussler

Elämä ja ura

Clive Cussler varttui Alhambrassa Kaliforniassa. Hän kävi Pasadena City Collegea kaksi vuotta kunnes värväytyi Korean sodan aikana Yhdysvaltain ilmavoimiin. Hän palveli lentokonemekaanikkona ja lentoinsinöörinä ilmakuljetuspalveluissa. Palvelusaikanaan Cussler kiinnostui snorkkelisukelluksesta ja laitesukelluksesta.
Lähdettyään armeijasta Cussler ryhtyi tekstisuunnittelijaksi ja myöhemmin luovaksi johtajaksi kahteen Yhdysvaltain johtavista mainostoimistoista. Hän kirjoitti ja tuotti radio- ja televisiomainoksia, jotka saivat useita kansainvälisiä palkintoja.
Cussler alkoi kirjoittaa fiktiota vuonna 1965. Hänen ensimmäinen Dirk Pitt -romaaninsa julkaistiin vuonna 1973. Cussler sijoitti romaaniensa sankarit veteen, mikä oli epätavallista. Hän nimesi tunnetuimman hahmonsa Dirk Pittin oman kolmevuotiaan poikansa mukaan. Vuonna 2004 Dirk Cussler kirjoitti ensimmäisen yhteisen romaaninsa isänsä kanssa.
Romaanien Dirk Pitt työskentelee National Underwater Marine Agency -järjestön (NUMA) ongelmanratkaisijana. Cussler perusti samannimisen voittoa tuottamattoman järjestön vuonna 1979, kuusi vuotta sen jälkeen kun järjestö oli ensi kertaa esiintynyt hänen kirjassaan. NUMA on löytänyt kymmeniä hylkyjä, ja Cussler on nimetty kansainväliseen sukeltajien kunniagalleriaan.
Cusslerin ensimmäinen tietokirja The Sea Hunters julkaistiin 1996. State University of New York Maritime College myönsi tästä teoksesta Cusslerille vuonna 1996 tohtorin arvon ilman väitöskirjaa.
Cussler on julkaissut uransa aikana viisi seikkailukirjasarjaa. Osan kirjoistaan hän on kirjoittanut yhteistyössä muiden kirjailijoiden kanssa. Cussler sanoi vuonna 2013 ettei hän itse enää kirjoita kirjoistaan paljoakaan vaan on vain mukana juonen hahmottelussa ja tekee muokkauksia tekstiin.
Cusslerin romaaneista on tehty elokuvat Nostakaa Titanic! (1980) ja Sahara (2005). Cussler itse kutsuu näitä elokuvia “surkeiksi”.
Cussler asuu Scottsdalessa Arizonassa. Hän keräilee vanhoja autoja ja omistaa noin sadan klassisen auton kokoelman. Cusslerin suosikkikirjailija on Alistair MacLean.

Teokset

Cusslerin kaksi ensimmäistä teosta, The Mediterranean Caper (suom. Konnankoukku) ja Iceberg (suom. Jäinen hauta) olivat varsin perinteisiä meriseikkailuromaaneja. Vasta hänen kolmas romaaninsa, Raise the Titanic! (suom. Nostakaa Titanic!) vuonna 1978 nosti hänet bestseller-kirjailijoiden listalle ja loi perustan myöhemmille Dirk Pitt -seikkailuille: romaaneista tuli sekoitus seikkailuja ja huipputeknologiaa, joissa yleensä on mukana suurroistoja, kadonneita aluksia ja uponneita aarteita.
Kuten Michael Crichtonin romaanit, Cusslerin teokset ovat teknotrillereitä joissa ei ole sotilaallisia juonia. Verrattuna Crichtonin realismiin Cusslerin romaaneissa esitellään suuria spektaakkeleja ja juonenkäänteitä. Eritoten Cusslerin Dirk Pitt -romaanit ovat ”kaikki peliin” -tyylisiä kuten James Bond- ja Indiana Jones -elokuvat, joihin on sekoitettu ripaus Alistair MacLeania. Tarinoiden päähenkilö Dirk Pitt on varsin kaksiulotteinen, elämää suurempi sankari.

The NUMA Files -sarja

The NUMA Files' -sarjan romaanit keskittyvät Cusslerin toisen sankarihahmon, NUMAn erikoisprojektien osaston johtajan Kurt Austinin seikkailuiden ympärille. Sarjassa esiintyvät myös Dirk Pitt -sarjan hahmot, muun muassa amiraali Sandecker, Rudi Gunn, Hiram Yager sekä St. Julien Perlmutter. Dirk Pitt esiintyy lyhyesti teoksissa Andrea Dorian salaisuus, White Death sekä Polar Shift.

The Oregon Files -sarja

The Oregon Files -sarjan teokset keskittyvät teoksessa Hyökyaalto esiintyneen rahtilaiva Oregonin ympärille. Vaikka alus vaikuttaakin ulospäin rähjäiseltä rahtilaivalta, on se todellisuudessa huipputekninen tiedustelupalvelun alus, jota komentaa Juan Cabrillo. Alus on aseistettu kohtalaisen raskaasti mm. automaattikonetykein ja ohjuksin.
Aluksen toimintaa johdetaan yrityksen tavoin ja sen osakkeenomistajina ovat aluksen miehistön jäsenet. 
Alus palvelee sekä keskustiedustelupalvelu CIAn että muiden Yhdysvaltain valtionlaitosten tehtävissä rikollisuuden ja terrorismin torjunnassa. Aluksen miehistöön kuuluvat hallitsevat paitsi taistelutaidot myös tietokonehakkeroinnin ja muita tehtävien vaatimia taitoja. Koska he toimivat lain harmaalla vyöhykkeellä ja usein sen ulkopuolellakin, he eivät käytä perinteisiä merenkulun tehtävänimikkeitä vaan heille alus on liikeyritys ja eri tehtävien hoitajat sen mukaisia johtajia toimitusjohtajasta varastopäällikköön. 
Sekä Kurt Austin että Dirk Pitt esiintyvät lyhyesti sarjan neljännessä romaanissa; Oregon Files -sarjan ulkopuolella alus näyttäytyy romaanissa Hyökyaalto, jossa Cabrillo itse menettää toisen jalkansa ja aluskin joudutaan kotiin palattua vaihtamaan uudenaikaisempaan sen kärähdettyä kunnolla: he joutuivat upottamaan kiinalaisen hävittäjän joka yritti pidättää heidät.
Cabrillo ja eräs hänen naisapulaisensa näyttäytyvät lyhyesti kirjan Faaraon salaisuus puolimaissa. Siinä he pelastavat pahaan umpikujaan erääseen varastoon jääneet Kurt Austinin ja Joe Zavalan, jotka puolestaan ohjaavat pelastajansa sen esineen luo jota nämä olivat etsimässä.